CELEX: 32019Y0806(01)
Language: da
Date: 2019-06-28 00:00:00
Title: Det Europæiske Udvalg for Systemiske Risicis afgørelse af 28. juni 2019 om udsættelsen af visse rapporter om foranstaltninger, der er truffet i henhold til Det Europæiske Udvalg for Systemiske Risicis henstilling ESRB/2014/1 og henstilling ESRB/2015/2 (ESRB/2019/15)

6.8.2019   
               
               
                  DA
               
               
                  Den Europæiske Unions Tidende
               
               
                  C 264/2
               
            
         DET EUROPÆISKE UDVALG FOR SYSTEMISKE RISICIS AFGØRELSE
         af 28. juni 2019
         om udsættelsen af visse rapporter om foranstaltninger, der er truffet i henhold til Det Europæiske Udvalg for Systemiske Risicis henstilling ESRB/2014/1 og henstilling ESRB/2015/2
         (ESRB/2019/15)
         (2019/C 264/02)
         DET ALMINDELIGE RÅD FOR DET EUROPÆISKE UDVALG FOR SYSTEMISKE RISICI HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1092/2010 af 24. november 2010 om makrotilsyn på EU-plan med det finansielle system og om oprettelse af et europæisk udvalg for systemiske risici (1), særlig artikel 3, stk. 2 litra f),
         ud fra følgende betragtninger:
         
                     (1)
                  
                  
                     I afsnit 2.3.1 og 2.3.2 i Det Europæiske Udvalg for Systemiske Risicis henstilling ESRB/2014/1 (2) anmodes henstillingens adressater om at aflægge rapport til Det Europæiske Udvalg for Systemiske Risici (ESRB), Rådet og Kommissionen om de foranstaltninger, som adressaterne har truffet for at efterkomme henstillingen, eller på tilstrækkelig måde begrunde undladelsen af at gennemføre foranstaltninger. Den første rapport fra hver adressat skulle have været sendt senest 30. juni 2016. De første rapporter, der blev modtaget, udgjorde grundlaget for ESRB's første vurdering af overholdelsen af gennemførelsen af henstilling ESRB/2014/1. Vurderingens konklusioner blev godkendt af ESRB's Almindelige Råd den 1. februar 2019, og den sammenfattende rapport om overholdelse, som vurderer graden af gennemførelse af henstilling ESRB/2014/1 for dens adressater, blev offentliggjort på ECB's websted i maj 2019.
                  
               
                     (2)
                  
                  
                     I afsnit 2.3.3 i henstilling ESRB/2014/1 anmodes adressaterne om hvert tredje år at aflægge rapporter, hvori det forklares, hvilke foranstaltninger, de har truffet for at overholde henstillingen, og den anden rapport fra hver adressat skal derfor sendes til ESRB, Rådet og Kommissionen senest den 30. juni 2019. For afsætte tilstrækkelig tid til, at disse adressater hvor det er relevant kan tage konklusionerne fra den første rapport om overholdelse af gennemførelsen af henstilling ESRB/2014/1 op, bør datoen for fremsendelsen af den anden rapport udsættes med et år.
                  
               
                     (3)
                  
                  
                     I afsnit 2.3.1 i Det Europæiske Udvalg for Systemiske Risicis henstilling ESRB/2015/1 (3) anmodes de relevante myndigheder om hvert andet år at aflægge rapport til ESRB og Rådet om de foranstaltninger, som de har truffet på baggrund af henstillingen, eller i givet fald begrunde undladelsen af at gennemføre foranstaltninger. Den første rapport fra hver relevant myndighed skulle have været sendt senest den 30. juni 2017, og således skulle den anden rapport fra dem hver sendes til ESRB og Rådet senest den 30. juni 2019.
                  
               
                     (4)
                  
                  
                     I kølvandet på hver relevant myndigheds fremsendelse af dens første rapport om de foranstaltninger, der er truffet på baggrund af henstilling ESRB/2015/2, er vurderingen af overholdelsen af gennemførelsen af henstillingen ikke afsluttet endnu. Datoen for fremsendelsen af den anden rapport bør derfor udsættes med et år.
                  
               
                     (5)
                  
                  
                     Det tilsigtes med denne afgørelse udelukkende at udsætte datoen 30. juni 2019 med et år til adressaternes og de relevante myndigheders, alt efter omstændighederne, fremsendelse af deres anden rapport om de foranstaltninger, der er truffet på baggrund af henholdsvis henstilling ESRB/2014/1 og henstilling ESRB/2015/2, eller begrundelse for undladelsen af at gennemføre foranstaltninger —
                  
               VEDTAGET DENNE AFGØRELSE:
         
            Artikel 1
            Udsættelse af visse tidsfrister for fremsendelse af rapporter om trufne foranstaltninger
            
               1.   Datoen 30. juni 2019 for hver adressat for henstilling ESRB/2014/1 til fremsendelse af deres anden rapport hvori det forklares, hvilke foranstaltninger, de har truffet for at overholde henstillingen, eller undladelsen af at gennemføre foranstaltninger på tilstrækkelig måde begrundes, udsættes med et år, indtil 30. juni 2020.
               Intet i stk. 1 påvirker datoen for fremsendelse af den tredje og de efterfølgende rapporter i overensstemmelse med bestemmelserne i henstilling ESRB/2014/1.
            
            
               2.   Datoen 30. juni 2019 for hver relevant myndigheds fremsendelse af deres anden rapport om de foranstaltninger, der er truffet på baggrund af henstilling ESRB/2015/2, eller til i givet fald at begrunde undladelsen af at gennemføre foranstaltninger, udsættes med et år, indtil 30. juni 2020.
               Intet i stk. 2 påvirker datoen for fremsendelse af den tredje og de efterfølgende rapporter i overensstemmelse med bestemmelserne i henstilling ESRB/2015/2.
            
         
         
            Artikel 2
            Ikrafttrædelse
            Denne afgørelse træder i kraft den 28. juni 2019.
         
         
            Udfærdiget i Frankfurt am Main, den 28. juni 2019.
            
               Francesco MAZZAFERRO
               
                  Leder af ESRB's sekretariat
               
               
                  på vegne af Det Almindelige Råd for ESRB
               
            
         
         
            (1)  EUT L 331 af 15.12.2010, s. 1.
         
            (2)  Det Europæiske Udvalg for Systemiske Risicis henstilling af 18. juni 2014 vedrørende vejledning om fastsættelse af kontracykliske buffersatser (EUT C 293 af 2.9.2014, s. 1).
         
            (3)  Det Europæiske Udvalg for Systemiske Risicis henstilling af 15. december 2015 om vurderingen af grænseoverskridende virkninger af og frivillig gensidighed vedrørende makroprudentielle politiske foranstaltninger (EUT C 97 af 12.3.2016, s. 9).